Verkleurmannetjie verswak ‘skielik’ ná noodkeisersneeDie verkleurmannetjie is Maandag dood. (Foto: Friends of Free Wildlife/Facebook) Die flapnekverkleurmannetjie wat verlede week ŉ noodkeisersnee in Johannesburg ondergaan het, is Maandag by die Friends of Free Wildlife (FFW)-dierehospitaal in Mirdrand dood. Maroela Media het vroeër berig dat ŉ weldoener ŉ dragtige verkleurmannetjie langs ŉ besige pad gered het toe ŉ straatverkoper haar probeer verkwansel het. Sy het kort daarna ŉ noodkeisersnee ondergaan en ‘n veearts kon 32 eiers ongedeerd verwyder. “Ons was aangenaam verras oor hoe goed haar kleur en gemoed was ná die operasie en sy het ook goed geëet,” het Margi Brocklehurst, uitvoerende hoof van FFW, aan Maroela Media gesê. Ten spyte van die suksesvolle operasie het die verkleurmannetjie egter skielik vandeesweek begin verswak. Brocklehurst sê vrywilligers by FFW was bekommerd oor die verkleurmannetjie se toestand en het haar gevra om ondersoek in te stel. “Dit het gelyk asof sy net aan die slaap geraak het en toe is sy dood. Dit was skielik en ŉ hartseer gebeurtenis vir almal wat by haar redding, keisersnee en herstel na die tyd betrokke was.” Volgens Brocklehurst was die verkleurmannetjie se dood egter nie heeltemal onverwags nie. “Daar was altyd ŉ 50/50 kans dat die verkleurmannetjie nie die operasie sal oorleef nie. Sulke klein spesies reageer oor die algemeen nie goed op narkose nie. Tog was ons hoopvol.” Die verkleurmannetjie se eiers is steeds by FFW waar hulle geïnkubeer word. Veeartse is onseker hoeveel van die eiers bevrug is, maar sê dat hulle binne ses tot nege maande sal weet wanneer hulle uitbroei. “Gelukkig was die beproewing nie tevergeefs nie en het die verkleurmannetjie ŉ nalatenskap gelos,” het Brocklehurst gesê.